b'\n_START_ARTICLE_\nChristen-Democratisch App\xc3\xa8l\n_START_SECTION_\nHistorie\n_START_PARAGRAPH_\nCDA ble offisielt opprettet 11. oktober 1980. Arkitekten bak den nye alliansen var Piet Steenkamp. Partiet er et resultat av sammensl\xc3\xa5ingen av tre tidligere religi\xc3\xb8se partier, etter at disse i 1977 inngikk i et valgforbund. Det eldste av disse partiene, Anti-Revolutionaire Partij (ARP), ble dannet i 1879 og var et militant kalvinistisk parti som kjempet for statsst\xc3\xb8tte til de religi\xc3\xb8se skolene. Christelijk-Historische Unie (CHU) var et mer moderat kalvinistisk parti, stiftet i 1908 etter en splittelse i ARP. Katholieke Volkspartij (KVP) kan f\xc3\xb8re sine aner tilbake til den f\xc3\xb8rste katolske partidannelsen i 1904. Bakgrunnen for at disse tre partiene slo seg sammen var sviktende velgeroppslutning og et \xc3\xb8nske om mer effektivt \xc3\xa5 motvirke sekulariseringstendensene i samfunnet._NEWLINE_Ved valget til Tweede Kamer den 9. juni 2010 ble partiet landets fjerde st\xc3\xb8rste parti, med en oppslutning p\xc3\xa5 1.281.137 velgere og 21 folkevalgte representanter. Partiet mistet 20 representanter, og Jan Peter Balkenende trakk seg som partileder som en f\xc3\xb8lge av dette d\xc3\xa5rlige resultatet. _NEWLINE_Ved valget i 2012 fikk partiet ny tilbakegang og oppn\xc3\xa5dde bare 13 representanter i parlamentet.\n_START_SECTION_\nFilosofi\n_START_PARAGRAPH_\nI likhet med Kristelig Folkeparti i Norge, regnes CDA som et sentrumsparti n\xc3\xa5r det gjelder \xc3\xb8konomisk politikk, samt i forsvars- og sikkerhetssp\xc3\xb8rsm\xc3\xa5l. I stor grad kommer velgerne fortsatt fra det religi\xc3\xb8se milj\xc3\xb8et, men partiet sk\xc3\xa5rer ogs\xc3\xa5 p\xc3\xa5 sin sentrumsposisjon i partisystemet. Partiet f\xc3\xa5r stemmer i de fleste sosiale lag og partiets velgere utgj\xc3\xb8r sosialt n\xc3\xa6rmest et speilbilde av befolkningen. I Nederland betegnes CDAs plattform som sentrum-h\xc3\xb8yre.'